钦定古今图书集成/明伦汇编/闺媛典/第365卷 > 《荡子从军赋》唐·骆宾王
## 钦定古今图书集成/明伦汇编/闺媛典/第365卷 > 《荡子从军赋》唐·骆宾王

“胡兵十万起妖氛，汉骑三千扫代云。隐隐地中鸣战
鼓，迢迢天上下将军。边沙远杂风尘气，塞草长垂霜
露文。荡子苦辛十年行，回首关山万里情。”远天横剑
气，边地聚笳声。铁骑朝恒响，铜焦夜不鸣。抗左贤而
列阵，屯右校以疏营。沧波积冻连蒲海，白雪凝寒遍
柳城。若乃地分元徼，路指青波。边城暖气由来少，关
“塞寒云本自多。严风凛凛将军树，苦雾苍苍太史河。
既拔距而从军，亦扬麾而挑战。征旆陵沙漠，戎衣犯
霜霰。楼船一举争沸腾，烽火四连相隐见。戈文耿耿
悬落星，马足骎骎拥飞电。终取俊而先鸣，岂论功而
后殿。征夫行乐践榆溪，倡妇衔怨守空闺。蘼芜旧曲终难赠，《芍药》新诗岂易题。池前怯对鸳鸯伴，庭际羞
看桃李蹊。花有情而独笑，鸟无事而恒啼。见空阶之
草积，知暗牖之尘栖。荡子别来年月久，贱妾空闺更
难守。凤凰楼上罢吹箫，鹦鹉杯中宁劝酒。闻道书来
一雁飞，此时缄怨下鸣机。裁鸳帖夜被，薰麝染春衣。
屏风宛转莲花帐，窗月玲珑翡翠帷。个日新妆始复
罢，祇应含泪待君归。”